OTÁZKY NA BIRMOVKU

1. **PREŽEHNANIE:** V mene Otca i Syna i Ducha Svätého. Amen.

**2. MODLITBA PÁNA:** Otče nás, ktorý si na nebesiach, posväť sa meno tvoje, príď kráľovstvo tvoje, buď vôľa tvoja ako v nebi, tak i na zemi. Chlieb náš každodenný daj nám dnes a odpusť nám naše viny, ako i my odpúšťame svojim vinníkom, a neuveď nás do pokušenia, ale zbav nás Zlého. Amen.

**3. ANJELSKÉ POZDRAVENIE:** Zdravas‘, Mária, milosti plná, Pán s tebou. Požehnaná si medzi ženami a požehnaný je plod života tvojho Ježiš. Svätá Mária, Matka Božia, pros za nás hriešnych teraz i v hodinu smrti našej. Amen.

**4. CHVÁLOSLOVIE:** Sláva Otcu i Synu i Duchu Svätému; ako bolo na počiatku, tak nech je i teraz, i vždycky, i na veky vekov. Amen.

**5. APOŠTOLSKÉ VYZNANIE VIERY**: Verím v Boha, Otca všemohúceho, Stvoriteľa neba i zeme, i v Ježiša Krista, jeho jediného Syna, nášho Pána, ktorý sa počal z Ducha Svätého, narodil sa z Márie Panny, trpel za vlády Poncia Piláta, bol ukrižovaný, umrel a bol pochovaný. Zostúpil k zosnulým, tretieho dňa vstal z mŕtvych, vystúpil na nebesia, sedí po pravici Boha Otca všemohúceho, odtiaľ príde súdiť živých i mŕtvych. Verím v Ducha svätého, v svätú Cirkev katolícku, v spoločenstvo svätých, v odpustenie hriechov, vo vzkriesenie tela a v život večný. Amen.

**6. ŠESŤ HLAVNÝCH PRÁVD:**

1. Boh je len jeden.
2. V Bohu sú tri osoby: Otec, Syn a Duch Svätý.
3. Syn Boží sa stal človekom, aby nás vykúpil.
4. Boh je spravodlivý sudca, ktorý dobrých odmeňuje a zlých tresce.
5. Duša človeka je nesmrteľná.
6. Milosť Božia je na spásu potrebná.

**7. DESATORO BOŽÍCH PRIKÁZANÍ**:

1. Ja som Pán, Boh tvoj! Nebudeš mať iných bohov okrem mňa, aby si sa im klaňal.
2. Nevezmeš meno Božie nadarmo.
3. Spomni, aby si deň sviatočný svätil.
4. Cti otca svojho i matku svoju.
5. Nezabiješ.
6. Nezosmilníš.
7. Nepokradneš.
8. Nepreriekneš krivého svedectva proti blížnemu svojmu.
9. Nepožiadaš manželku blížneho svojho.
10. Nepožiadaš majetku blížneho svojho, ani ničoho, čo jeho je.

**8. PÄTORO CIRKEVNÝCH PRIKÁZANÍ**

1. Svätiť prikázané sviatky.
2. V nedeľu a v prikázaný sviatok zúčastniť sa celej svätej omši.
3. Konať skutky kajúcnosti každý piatok a na Popolcovú stredu.
4. Aspoň raz v roku sa vyspovedať a prijať Sviatosť Oltárnu.
5. Podporovať cirkevné ustanovizne.

**9. SEDEM SVIATOSTÍ:**

1. Sviatosť krstu
2. Sviatosť birmovania
3. Sviatosť Oltárna
4. Sviatosť zmierenia a pokánia
5. Sviatosť pomazania chorých
6. Sviatosť posvätného kňazského stavu
7. Sviatosť manželstva

**10. SEDEM DAROV DUCHA SVÄTÉHO:**

1. Dar múdrosti
2. Dar rozumu
3. Dar rady
4. Dar sily
5. Dar poznania
6. Dar nábožnosti
7. Dar bázne voči Bohu

**11. Koľko je Bohov?** Jeden.

**12. Koľko je osôb v jednom Bohu?** V Bohu sú tri božské osoby: Otec, Syn a Duch Svätý. Každá osoba je pravý Boh. Jedným menom ich nazývame Najsvätejšia Trojica.

**13. Kto je Ježiš?** Druhá Božská osoba, Boží Syn, ktorý sa stal človekom, aby nás vykúpil.

**14. Čo znamená meno Ježiš?** Spasiteľ, Vykupiteľ, Záchranca.

**15. Ako sa stal Boží Syn človekom?** Tak, že pôsobením Ducha Svätého prijal z Panny Márie také telo a dušu, ako máme my ľudia.

**16. Kto je otcom Pána Ježiša?** Nebeský Otec.

**17. Kto je Ježišova matka?** Panna Mária.

**18. Kto je sv. Jozef?** Pestún Ježiša Krista.

**19. Kto je Duch Svätý?** Duch Svätý je láska medzi Bohom Otcom a Bohom Synom, ktorá je treťou božskou osobou.

**20. Čo je Sväté písmo a ako ho delíme?** Sväté písmo je zbierka kníh, ktoré boli napísané z vnuknutia Ducha Svätého.Delíme ho na Starý a Nový zákon.

**21. Ako sa volajú štyria evanjelisti?** Matúš, Marek, Lukáš, Ján.

**22. Ako delíme hriechy:** všedný (ľahký) hriech a smrteľný (ťažký) hriech**.**

**23. Ktorou sviatosťou sa ich zbavujeme?** Sviatosťou zmierenia – sv. spoveďou.

**24. Čo je následok smrteľného hriechu?** Následok smrteľného hriechu je strata posväcujúcej milosti.

**25. Sedem hlavných hriechov:** Pýcha, lakomstvo, smilstvo, závisť, obžerstvo, hnev, lenivosť.

**26. Ako nás Ježiš vykúpil?** Tak, že za nás zomrel na kríži.

**27. Kto je kresťan katolík?** Kresťan katolík je ten, kto je pokrstený a vyznáva kresťansko katolícku vieru.

**28. Kto nás učí veriť Ježišovu pravdu?** Cirkev, ktorú založil Ježiš Kristus.

**29. Čo je to Cirkev?** Cirkev je Boží ľud, tajomné Kristovo telo a chrám Ducha Svätého. Je to spoločenstvo pokrstených, zhromaždených nebeským Otcom, vykúpených Ježišom Kristom a posvätených Duchom Svätým, ktorí pod vedením biskupov v spojení s Kristovým námestníkom – pápežom, kráčajú k blaženému životu Najsvätejšej Trojice. Sv. Pavol učí: Kristus je hlavou, my sme údmi tajomného tela.

**30. Na čo Ježiš založil Cirkev?** Ježiš založil Cirkev, aby oslavovala Boha; živila Boží ľud sviatosťami, a tak ich viedla k spáse.

**31. Kde je Boh?** Boh je všade: na nebi, na zemi a na každom mieste. Napriek tomu, že je všadeprítomný, nie je nám všade rovnako blízky. Totižto, nakoľko mu dovolím priblížiť sa mi, o tom rozhodujem sám so svojou slobodou. Najbližšie je nám vo sviatostiach.

**32. Čo sú sviatosti?** Sviatosti sú viditeľné a účinné znaky, cez ktoré nám udeľuje Kristus mocou Ducha Svätého svoju milosť, ktorú nám zaslúžil svojou smrťou a zmŕtvychvstaním.

**33. Na čo ustanovil Kristus Eucharistiu (Sviatosť oltárnu)?** Ustanovil ju, aby sprítomňoval obetu na kríži; aby nás živil svojím telom a krvou a aby prebýval s nami ako Boh a človek.

**34. Čo je svätá omša?** Svätá omša je nekrvavá obeta Nového zákona, v ktorej Kristus pod spôsobmi chleba a vína sprítomňuje svoju obetu na kríži.

**35. Čo je sviatosť birmovania?** Birmovanie je sviatosť, v ktorej Kristus pokrsteného napĺňa Duchom Svätým ako osobitným darom na posilnenie, aby sa užšie spojil s Cirkvou a mal účasť na jej vzraste; aby šíril a bránil vieru slovom i skutkom a aby verne vydával svedectvo o Kristovi.

**36. Ako sa udeľuje sviatosť birmovania?** Birmovanie sa udeľuje vkladaním rúk a pomazaním na čelo olejom, ktorý sa volá krizma.

**37. Čo je to krizma?** Je to olivový alebo rastlinný olej zmiešaný s balzamom a posvätený biskupom na Zelený štvrtok.

**38. Aký je dialóg medzi biskupom a birmovancom počas udeľovania tejto sviatosti?**

Birmovanec najskôr povie svoje birmovné *meno*, ktoré si zvolil.

Biskup: *„(Meno), prijmi znak daru Ducha Svätého“.*

Birmovanec: *„Amen“.*

Biskup: *„Pokoj s tebou“.*

Birmovanec: *„I s duchom tvojím“.*

**39. Aké sú účinky birmovania:**

a) Dostávame sedem darov Ducha Svätého

b) Upevňujú sa v nás tri božské čnosti, ktoré sme dostali už pri krste: viera, nádej a láska

c) Vtláča sa nám do duše nezmazateľný znak.

**40. Aké je ovocie Ducha Svätého?** Je ich dvanásť: Láska, radosť, pokoj, trpezlivosť, zhovievavosť, dobrota, láskavosť, vľúdnosť, vernosť, skromnosť, zdržanlivosť, čistota“ ([Gal 5,22-23)](http://www.svatepismo.sk/suradnice.php?suradnice=Gal%205,%2022-23).

**41. Po akom svätom či svätej si si zvolil birmovné meno a čo vieš povedať z jeho života?** ...........